**Годишен отчет за дейността на**

**Фондация „Обществен дарителски фонд – Габрово” през 2019 година**

Обществен дарителски фонд – Габрово е организация, която подкрепя местната общност и развитието на неправителствения сектор. Основната цел на работата ни е да мобилизираме местни дарителски ресурси, да привличаме партньори и външно финансиране за подкрепа на активното гражданско общество. Реализирането на дейности в подкрепа на развитието на общността е много важно за нас и за утвърждаването ни като общественнополезна организация, която не е конкурент на останалите НПО в областта, а подкрепя целия НПО сектор – и като отпуска грантове в общността, и като изпълнява проекти със стратегически цели, свързани местно развитие и усъвършенстване на нормативната база на местно, регионално, национално ниво.

През 2019г. приключи проекта за ре-грантинг, в рамките на Първата конкурсна сесия "Габрово - град на творчеството, младежта и туризма". Програмата стартира през 2018г., но в по-голямата си част се реализира през 2019г. През април 2018 г. бяха разработени условия за участие в конкурс за финансиране на иновативни проекти по програмата „Габрово-град на творчеството, младежта и туризма“ на Обществен дарителски фонд – Габрово и Фондация „Америка за България“, както и образец на проектен формуляр. През м. Май беше отворена схемата за подаване на проектопредложения. Междувременно бе сформирана Обществена оценителна комисия, която имаше 10 представители на различни сфери на обществено-икономическия живот – бизнес, администрации, НПО. Стремежът да оживят града, да привлекат туристи, да дадат възможности на младите хора да спортуват, да работят и да се учат по-добре, привлече 48 организации в първата сесия „Габрово – град на творчеството, младежта и туризма”. От демо център за електрически велосипеди, през семеен фестивал, до щуро пътешествие в света на театъра и киното – разнообразните предложения впечатлиха журито и направиха избора му труден. Комисията проведе две общи заседания и две сесии за събеседване с някои от кандидатите. Финансирани бяха предложенията, получили над 65 точки от 100 възможни. Почти всички одобрени кандидати бяха с редуцирани бюджети. След първоначалното оценяване на проектите, в рамките на два дни комисията проведе събеседване с някои от кандидатите. Те имаха възможност да разяснят своите идеи и бюджети и да приемат или отхвърлят предложението за редуциране на разходите. Всички подадени проекти, получиха и-мейл, в който се потвърждава одобрението или отхвърлянето на проекта. Одобрени за финансиране бяха 22 организации, като в последствие една от тях се отказа и затова бяха сключени 21 договора за финансиране. В последствие ОДФ – Габрово подпомогна някои организации да наберат нужното съфинансиране. В края на 2018 година бе проведен и дарителски кръг, на който с помощта на местната общност всички организации успяха да наберат дарения за своите проекти.

Проектите, които се реализираха са следните:

1. **„Годишна програма за събития”** - Фондация ,,Градище" – организирани 27 различни събития с гостуващи лектори по различни теми, касаещи младите хора, развитието и бъдещето им в нашия град като например социално предприемачество, кариерно ориентиране, планиране на финансите, маркетинг и много други. Участниците в обученията споделят, че им е било полезно. Няколко от тях са присъствали на над 90% от обученията.
2. **КУЛТзона 6-ти участък Билкопродавница с чайна** - „ЗаВерата“ ООД – възродена билкопродавницата на територията на Дечковата къща в 6-ти участък като частен бизнес. Реализирани редица събития и работилници, свързани с творчество, билки, домашна козметика, свещи, чайове, отглеждане на кълнове и др. Проведени са и много обществени прояви, изнесени извън територията на Дечковата къща – на ключови места по време на празници в града.
3. **Габровският семеен фестивал "Четирите стихии"** - Рекламна агенция „ЕЛМАЗОВИ“ ООД – проведено издание на семейния фестивал с оглед постигане на устойчивост в календара на града с различни творчески и познавателни работилници. Това е второ издание на фестивала след пробното такова на територията на Боженци, сега за първи път се проведе в Габрово и уверенията на организаторите са за превръщането на фестивала в традиционен за града и привличащ и семейства от други градове.
4. **Селски МОЛ** - НЧ „Св. Св. Дамаскин и Онуфрий Габровски2011” – закупено оборудване (шатри, маси, столове) за създаване на общ облик на събитията на Селския мол, проведени няколко издания и популяризирана дейността с оглед устойчивостта й.
5. **Спортното ориентиране и знанията за природата вървят ръка за ръка** - КСО УЗАНА – закупена нова система „Спорт и дент“ с 50 броя иновативни станции, чипове за тях, устройство за четене на събраната информация и принтер за визуализиране на резултатите. Проведени са 2 демо състезания по ориентиране в парка и 6 тренировки на други карти.
6. **Традиционни фолклорни нюанси със съвременно звучене** - Детски фолклорен ансамбъл “Габровче” – закупена озвучителна техника за нуждите на ансамбъла, използвана по време на Панаира на проектите. Техниката дава голяма самостоятелност и независимост на състава дори и от финансова гледна точка, защото преди се е налагало да се плаща наем за осигуряване на такава.
7. **КУЛТзона „6-ти участък” МОДУЛ: „€-ТИ УЧАСТЪК”. НЕКА КВАРТАЛЪТ БЪДЕ С ТЕБ!** - Сдружение „Фабриката” – дизайн, проектиране и изработване на комплект промоционални и информационни рекламни материали за 6-ти участък и старо Габрово – нестандартни формати и продукти
8. **Създаване на специализирана инфраструктура за планински и екстремни спортове** - Клуб за планинарство и екстремни спортове - „Хемус Адвенчър” – по проекта е почистено и маркирано трасе за планинско бягане, както и велотрасе. До края на проекта ще бъде завършен и обекта за скално катерене, заедно с маршрути, маркировка и специализирана екипировка.
9. **Демо център за електрически велосипеди** - НераБайк – създаден и развит Демо-център за електрически велосипеди, закупени 3 вида демо-колелета: 3 колесен велосипед за хора с увреждания, градски електрически велосипед – спортен, за младежи с много екстри, градски електрически велосипед – ежедневен, за всички възрасти. Колелетата са предоставяни безвъзмездно на редица организации, включително и за провеждане на активности по време на детски лагер в с. Прахали.
10. **Спортът – по-добрият начин децата да пораснат** - Сдружение спортен клуб „ Некст“ – закупена отборна екипировка и спортни принадлежности, осигурено участието на отбора на различни национални състезания и първенства. Създадени отличителни характеристики на Клуба и идентичност на участниците в него.
11. **Фестивал на изкуствата ,,Традицията е модерна"** - Школа за приложни изкуства Ива Пенчева – организирани са 3 ателиета – по приложни и изящни изкуства, за народни танци и за модерни танци. Разработен е спектакъл, изигран множество пъти, включително и по време на Карнавал – Габрово. Отпечатани и поставени на публични места арт-инсталации.
12. **Киноцентър -** Бокс Вижън ЕООД – закупено е оборудване за киноцентър и е стартирана работата по 6 нови творчески проекти с различни групи деца и артисти. Стартирани са курсове по кинопроизводство. Ежемесечно се провежда Дни на отворените врати. В процес на изработка е филмче за реализираните проекти с кадри от Панаира на проектите.
13. **От фермата до хладилника** - Сдружение „Планета Габрово” – издадени и разпространени книжки за оцветяване и попълване за децата от всички детски градини в Габрово, съдържащи информация за селскостопанските животни и продуктите на селското стопанство. Изграден демо кът с животни, проведени беседи с деца и проведено финално мащабно събитие.
14. **Щуропътешествие в света на театъра и киното** - Малка Театрална Компания ООД – закупено оборудване и материали, с които бяха обезпечени занимания за ученици, свързани с опознаване на театъра и киното. Децата се включиха с изработката и монтажа на учебни клипове, научиха различни театрални техники и изработваха кукли за театър.
15. **С приятели сред природата** - Иси Агро ЕООД – закупени седла, каски, амуниции, жилетки, ръкавици за любителския клуб по конна езда, проведени 5 събития с обучение по конна езда за семейства и деца, разпространени информационни брошури. Преминали над 50 деца при дни на отворени врати.
16. **Приключенски лагер за бъдещи герои** - Народно Читалище „Светлина-1927“ с. Жълтеш – организиран фестивал „Приключенски лагер за бъдещи герои“ с различни дейности: конна езда, въжени съоръжения, дърворезба, куклено ателие, ателиета за плетене на кошници и шиене на шевици, риболов за деца, походи и др.
17. **Реакция! – Иновативен младежки форум** - Сдружение „ИМКА” – проведен младежки форум с три работни ателиета. Подготвени младежи за активно гражданско участие, повишена мотивация за информиране и консултиране на връстници. Проведено иновативно младежко събитие в парка с мечето под наслов „Споделено“ с различни активности: ателие „Традиции“, стрийт арт, стрийт спорт, музикален уъркшоп, зумба, концерт.
18. **Подравни движението** – „Ти си здрав ЕООД“ – проведени са 16 занимания, свързани с ресторативното движение, 32 практики по ресторативно движение и 64 практически обучения „Ускорение от 0 до 12 месеца“ . Уникална за Габрово програма, с изключителен ефект върху участниците.
19. **Бадминтон за мен и моето дете** - Спортен клуб Габрово „БАДМИНТОН” – закупено оборудване (ракети, мрежи, пера, стойки за мрежи) и насърчени семейните тренировки по бадминтон. Привлечени нови участници в Клуба. Проведени множество събития с родители и деца.
20. **Гад-Жет** – „Дурмана“ ЕООД – закупени дронове, инструменти и машини и обезпечено неформалното обучение на деца и семейства в областта на техниката и работата с дронове и гаджети.
21. **Лидерство с участие в Габрово** – „ОТВОРЕНО ПРОСТРАНСТВО“ ООД – реализирано тридневно обучение по лидерство и социално предприемачество и подготвени проекти на младежи за реализация на идеи за социално предприемачество. Създадена група за взаимодействие с множество последващи инициативи.

На 29 юни 2019г бе организирано и заключително събитие за представяне резултатите от проектите пред общността. В Градинката с мечето и на площад "Възраждане", всеки от проектите организира интересно представяне на своите активности - творчески ателиета за рисуване, театър, домашни бонбони; забавни игри и състезание по ориентиране, бадминтон, тест-драйв на електрически велосипеди, народни танци и много други. Събитието се организира в партньорство с Община Габрово.

 Също така, през 2019г. традиционно оказахме подкрепа за реализацията на честванията «Шипченска епопея». Общественият дарителски фонд е партньор на честванията за 9 поредна година, тъй като смятаме, че тази инициатива е важна за съхраняване на националната идентичност и историята. С богата програма от инициативи бе отбелязана годишнината от Шипченската епопея - походи, изложби, състезания по изкачване на стълби, състезание по ориентиране, урок на открито, възстановка на боевете Шипченската епопея се провежда под патронажа на Президента на Република България със съдействието на Областен управител на Габрово и Инициативен комитет. Съ-организатор на събитието е Обществен дарителски фонд – Габрово, който вече традиционно набира дарения, за да може да се провеждат честванията. В дарителската кампания „Шипченска епопея 2017” се включиха както редица фирми от област Габрово – МАК, ХЕЛИОС АД, ПАРАЛЕЛ ЕАД, ИДЕАЛ СТАНДАРТ ВИДИМА АД, Северноцентрално държавно предприятие и др. Някои от тях вече са традиционни дарители за Шипченската епопея. Бяха събрани общо 5200 лева, с които се финансираха различните инициативи, включени в честванията.

Финансовото разпределение на средствата за отделните проекти е както следва:

|  |  |  |  |  |  |
| --- | --- | --- | --- | --- | --- |
|  | **Име на проекта** | **Кандидат** | **Търсена подкрепа от общността** | **Сума от ФАБ(лв)** | **Обща стойност на проекта** |
| 1 | Годишна програма за събития | Фондация ,,Градище" | 2375 | 9500 | 11 375 |
| 2 | КУЛТзона 6-ти участък Билкопродавница с чайна | „ЗаВерата“ ООД | 2250 | 9000 | 11 250 |
| 3 | Габровският семеен фестивал "Четирите стихии" | Рекламна агенция „ЕЛМАЗОВИ“ ООД | 2000 | 8000 | 10 000 |
| 4 | Селски МОЛ | НЧ „Св. Св. Дамаскин и Онуфрий Габровски-2011” | 750 | 3000 | 3750 |
| 5 | Спортното ориентиране и знанията за природата вървят ръка за ръка | КСО УЗАНА | 2100 | 8400 | 10 500 |
| 6 | Традиционни фолклорни нюанси със съвременно звучене | Детски фолклорен ансамбъл “Габровче” | 1400 | 5600 | 7000 |
| 7 | КУЛТзона „6-ти участък” МОДУЛ: „6-ТИ УЧАСТЪК”. НЕКА КВАРТАЛЪТ БЪДЕ С ТЕБ! | Сдружение „Фабриката” | 1500 | 6000 | 7500 |
| 8 | Създаване на специализирана инфраструктура за планински и екстремни спортове. | Клуб за планинарство и екстремни спортове „Хемус Адвенчър” | 1700 | 6800 | 8500 |
| 9 | Демо център за електрически велосипеди | НераБайк | 2060 | 8240 | 10 300 |
| 10 | Спортът – по-добрият начин децата да пораснат | Сдружение спортен клуб „ Некст“ | 1250 | 5000 | 6250 |
| 11 | Фестивал на изкуствата ,,Традицията е модерна" | Школа за приложни изкуства Ива Пенчева | 1313 | 5250 | 6563 |
| 12 | Киноцентър | Бокс Вижън ЕООД | 2000 | 8000 | 10 000 |
| 13 | От фермата до хладилника | Сдружение „Планета Габрово” | 1750 | 7000 | 8750 |
| 14 | Габрово - център за иновативен събитиен туризъм - нереализиран | Сдружение „Спортен клуб Инч спорт” | - | - | - |
| 15 | Щуропътешествие в света на театъра и киното | Малка Театрална Компания ООД | 2000 | 8000 | 10 000 |
| 16 | С приятели сред природата | Иси Агро ЕООД | 1375 | 5500 | 6875 |
| 17 | Приключенски лагер за бъдещи герои | Народно Читалище „Светлина-1927“ с. Жълтеш | 1500 | 4800 | 6300 |
| 18 | Реакция! – Иновативен младежки форум | Сдружение „ИМКА” | 1452 | 5808 | 7260 |
| 19 | Ускорение от 0 до 12 месеца | Ти си здрав ЕООД | 1795 | 7180 | 8975 |
| 20 | Бадминтон за мен и моето дете | Спортен клуб Габрово „БАДМИНТОН” | 625 | 2500 | 3125 |
| 21 | Гад-Жет | Дурмана ЕООД | 1050 лв | 2625 | 3675 |
| 22 | Лидерство с участие в Габрово | ОТВОРЕНО ПРОСТРАНСТВО ООД | 1180 | 4720 | 5900 |

Набраните средства от местната общност в подкрепа на Програмата са 34 260лв, а общата стойност на подкрепените проекти е 164 558лв.

Подготвени са и са разпространени информационни статии за реализираните инициативи, съгласувани с ФРГИ и Фондация „Америка за България”. Прессъобщенията са качени и на сайта на ОДФ – Габрово: <http://odfgabrovo.org/news.htm>

През 2019г. Фондация ОДФ-Габрово изпълнява и проект BG05SFOP001-2.009-0081-СО1 „Гражданско участие за по-добра социално-икономическа среда”, финансиран по Оперативна програма „Добро управление”. Проектът се осъществява в партньорство с Фондация „Европерспективи“, София. Договорът за проекта е сключен на 27.12.2018г., с продължителност 22 месеца и стойност - 57 780 лева, от които 49 113 лева европейско и 8 667 лева национално съфинансиране.

**Общата цел на проекта е:** Повишаване на гражданското участие в процесите на формулиране, изпълнение и мониторинг на политики, свързани с дарителството.

**Специфичните цели** на проекта са:

1. Партньорско управление с гражданите и бизнеса, чрез повишаване на взаимодействието между тях за изпълнението и оценката на политики, свързани с дарителството.

2. Подобряване на социално-икономическата среда чрез открито и отговорно управление за насърчаване на дарителството чрез данъчни стимули и облекчения.

3. Отправяне на препоръки за засилване на процесите на взаимодействие и подобряване на възможностите на администрациите, НПО и бизнеса да подпомагат инициативи на гражданите чрез дарителски кампании, начини гражданското участие да инициира решения за общността, които се подкрепят и дарители и от администрации

**Проектът включва следните дейности:**

Дейност 1 : Извършване на проучвания на добри практики и иновативни решения, свързани с подобряване на гражданското участие в процесите на формулиране, изпълнение и мониторинг на политики и законодателство в сферата на дарителството

Дейност 2 : Разработване на механизми и предложения за подобряване на средата за гражданско участие в политиката за насърчаване на дарителството

Дейност 3: Пренасяне на добри практики или иновативни решения, свързани с подобряване на гражданското участие в процесите на формулиране, изпълнение и мониторинг на политики и законодателство в сферата на дарителството

Дейност 4 : Провеждане на национална конференции и обществено обсъждане със заинтересованите страни

Резултатите от проекта през 2019г са:

- Извършени са проучвания на добри практики в сферата на дарителството от България и от страни от Европейския съюз и изготвени доклади от проучванията

- Възложена е работата по подбор на добра практика и разработване на методология за трансфер, чрез която през 2020г. практиката ще бъде пренесена и реализирана от друго НПО

 - Стартиран е процес /през 2020г. ще бъде възложено за изпълнение/ по разработване на анализ, представящ гледната точка на гражданско общество - бизнес, НПО, граждани относно възможностите им за участие в процеса по формулиране и прилагане на политиките, касаещи дарителството

Всички резултати от проекта са качени на сайта на **Фондация „Обществен дарителски фонд – Габрово” -** [**http://www.odfgabrovo.org/project-opdu.htm**](http://www.odfgabrovo.org/project-opdu.htm)

Фондацията не развива стопанска дейност.

Всички дейности насърчават равенството на жените и мъжете, не пречат за включване на хората с увреждания и съдействат за повишаване на толерантността, солидарността и разбирателството в общността.

През отчетната 2019 година имотът – офис на Фондацията, предоставен от Община Габрово е стопанисван адекватно и поддържан от страна на Фондация „Обществен дарителски фонд – Габрово”. Всички задължения по поддръжка и експлоатация на офиса са текущо платени и няма задължения, свързани със стопанисването на имота.